පාර්ලිමේන්තු සභා රැස්වීම් සජීවී විකාශය කිරීම ඉදිරියටත් සිදුකිරීම සම්බන්ධව පක්ෂ නායකයින් සහ කතානායකතුමා අතර සාකච්ඡාවකින් පසුව තීරණය කරන බව නියෝජ්‍ය කතානායක චන්දිම වීරක්කොඩි මහතා පාර්ලිමේන්තුවේදී ඊයේ (22) ප්‍රකාශ කළේය.රැස්වීම් සජීවීව විකාශය කළේ පරීක්ෂණ මට්ටමින් බව කී වීරක්කොඩි මහතා සජිවී විකාශය ඉදිරියටත් සිදු කිරීමට පක්ෂ නායකයින් සමඟ සාකච්ඡාවක් සිදු කරන බවද කීවේය.රැස්වීම් සජීවී විකාශය කිරීම සඳහා පාර්ලිමේන්තුව කිසිම මුදලක් වැය කර නොමැති බවද පාර්ලිමේන්තු මන්ත්‍රීවරුන්ගේ වරප්‍රසාද කඩවීමට කිසි ලෙසකත් ඉඩ නොතබන බවද නියෝජ්‍ය කතානායකවරයා කීය.පාර්ලිමේන්තු රැස්වීම් සජීවීව විකාශය කිරීම් නැවැත්වීම සම්බන්ධයෙන් විපක්ෂය කළ ප්‍රකාශයකට නියෝජ්‍ය කතානායකවරයා මෙසේ කීවේය.රැස්වීම් සජීවී විකාශය කිරීම් නතර කරන බවට කිසි ලෙසකත් කතානායකවරයා ප්‍රකාශ කර නොමැති බවද මෙම කටයුත්ත දිගටම කරගෙන යන අතර, සමහර මන්ත්‍රීවරුන්ගේ ක්‍රියාකලාපය නිවැරැදි කර ගත යුතු බවද කතානායකවරයා දෙසරම්බර් 20 වැනිදා පෙන්වාදුන් බව විපක්ෂ නායක රනිල් වික්‍රමසිංහ මහතා මෙහිදී නැගිසටිමින් කීවේය.කතානායකවරයා දුන් තීන්දුවක් වෙනස් කිරීමට තරම් කටයුතු කළේ කවුරුන්දැයි පත්කළ මන්ත්‍රී අනුර දිසානායක මහතා ප්‍රශ්න කළේය.පාර්ලිමේන්තුවේ කටයුතු කරගෙන යාමට, තීන්දු තීරණ ගැනීමට කතානායකතුමා හට බලතල තිබෙන බව රිති ප්‍රශ්නයක් යොමු කරමින් පත්කළ මන්ත්‍රී ඒ එච් එම් අස්වර් මහතා පෙන්වා දුන්නේය.මෙහිදී විපක්ෂයේ මන්ත්‍රීවරුන් වන ජෝන් අමරතුංග, බුද්ධික පතිරණ, රංජන් රාමනායක මහත්වරුද අදහස් දැක්වූහ..